Tatoeba sentences — language code: bre
E Breizh-Izel er manerioù 'oa tud vat o tifenn ar vro.
Bremañ, penn-an-daol, e weler, neb a vire saout ar maner.
Er maner, pa oa un den paour, n'hel loskec'h ket pell toull an nor.
An itron vat, o vont d'an arc'h, diskarge bleud kerc'h leizh e sac'h.
Boued a roe d'an neb en doa naon, ha louzoù d'an neb a oa klañv.
Boued na louzoù mui na roer, re baour a dec'h ouzh ar maner.
Penn-izel, a dec'h an dud paour, gant aon ar c'hi e toull an nor.
Gant aon ar c'hi pehini a lamm gant ar c'houer ha gant e vamm.
Ar bloaz oe ma mamm intañvez, 'oa d'am mamm ur gwall vloavezh.
Be'z he doa nav a vugale, ha n'he doa bara da reiñ dezho.
An neb en deus, hennezh a reiñ, mont a ran d'e gavout, emezi.
Da gavout an den divroet : Doue r'hen dalc'ho e yec'hed !
Yec'hed deoc'h, aotrou an ti-mañ, deuet on amañ da c'hout un dra.
Da c'hout hag-eñ deoc'h a blijfe reiñ un tamm boued d'am bugale.
Boued d'am nav a vugaligoù n'eus-int bet, tri deiz 'zo, aotrou.
An divroad a respontas d'am mamm baour kent ha m'he c'hlevas.
Kerzh alese, deus treuz va zi, pe me laosko warnout va c'hi.
Gant aon ar c'hi, kuit a eas, o c'houelañ a-hed an hent bras.
An intañvez baour a ouele : - Petra roin-me d'am bugale ?
D'am bugale petra roin-me pa larint : «Mamm, naon am eus-me !»
Na wele ket he hent ervat, gant an daeloù en he lagad.
En hanter-hent pa oe digouet, an aotrou kont he deus kavet.
Aotrou kont maner Pratuloc'h, o vont da heizal da Goatloc'h.
O vont da Goatloc'h da heizal, hag eñ pignet war e varc'h geal.
Va c'hregig vat, din leveret, perak 'ta, perak a ouelet ?
Gouelañ ran war ma bugale, n'am eus ket bara da reiñ dezhe.
Va c'hregig, n'eo ket ret gouelañ. Dalit argant, it da brenañ.
Bennozh Doue d'an aotrou kont ! Seurt-se a zo tud, me respont !
Pa vo ret din mont d'ar marv, me yei evitañ, pa garo.
Seurt-se zo tud a galon vat, pere a glev ouzh a peb stad.
Pere a glev ouzh a bep stad, pere d'an holl dud a zo mat.
'Zo mat d'al labourerien gaezh, ha n'o lakafe ket er-maez.
Er-maez 'vel ar vistri nevez, gant c'hoant da greskiñ o leve.
O leve, hep soñjal en netra, er bed all, sur, e nebeutañ.
N'eo ket seurt-se lak da werzhañ gwele ur merour gant e dra.
N'eo ket seurt-se a lak paeañ daou skoed d'ur c'hreg o klask bara.
Daou skoed evit pezh a beuras, he buoc'h lec'h eas a-holl-viskoazh.
N'eo ket seurt-se a zifenn sersal, pa'z eont d'ar c'hoad, int 'c'halv re all.
N'eo ket seurt-se nac'hfe un dle, ur skrid, avat, a dalv o le.
N'int-o ket klañv gant al lorgnez - nemet an dudjentil nevez.
An dudjentil nevez zo kriz, gwell a oa re gozh da vistri.
Re gozh, evito da vout taer, a gar, a galon, ar c'houer.
Hogen re gozh, siwazh d'ar bed ! N'int ket mui ker stank ha ma int bet.
Stankoc'h e gaver debrerien evit an dud mat d'ar beorien.
Ar beorien a vo paour atav, ha re ker atav o debro.
Atav ! koulskoude oe laret. Fallañ douar ar gwellañ ed.
Fallañ douar ar gwellañ ed.
Ar gwellañ ed, pa deuy en-dro ar roueoù gozh, da renañ er vro.
Ar roueoù gozh zo distroet, an amzer gozh n'en deus ket graet.
An amzer gozh na deuy ket mui, trubardet omp, siwazh deomp-ni !
Siwazh deomp ! Trubardet omp bet ! En douar fall, 'mañ fall an ed.